Vrou glo Donderdag in hof ná een van tweeling ontvoer is | Netwerk24
Deur Maygene de Wee 22 Januarie 2020 14:09
Die omstandighede van die inhegtenisneming van 'n 18-jarige vrou, wat met die ontvoering van 'n tweelingseuntjie van twee maande oud in Parow, Kaapstad verbind word, word tans deur geheimsinnigheid omhul.
Die ontvoerde babaseun, Kwahlelwa Tiwane, was teen Woensdagmiddag nog nie opgespoor nie, en die vrou sal na verwagting Donderdag in die landdroshof in Bellville verskyn.
Netwerk24 het vroeër berig dat sy vermeende ontvoerder die tweeling se ma, Asanda Tiwane, glo op Woensdag 15 Januarie oortuig het dat sy 'n maatskaplike werker is.
Kol. Andrè Traut en sers. Noloyiso Rwexana van die Wes-Kaapse polisie wou nie Woensdag bekend maak waar en wanneer die vrou in hegtenis geneem is of wat presies haar verbintenis met die saak is nie.
Rwexana het gesê die ondersoek is tans in 'n sensitiewe stadium en sy wou ook nie die aanklagte teen die vrou bekend maak nie.
In haar antwoord aan Netwerk24 het Rwexana gesê 'n persoon is ondervra, maar nie in hegtenis geneem of aangekla nie. Die vrou verskyn egter Donderdag.
Die saak spruit uit die ontvoering van Kwahlelwa toe die "maatskaplike werker" by sy ouerhuis in Khayelitsha opgedaag het, en hul geboortesertifikate en kliniekkaarte wou sien.
Die vrou het die volgende dag teruggekeer en die ma en die babas is saam met haar in 'n taxi na Parow, waar die vrou se kantoor kwansuis is.
Toe die taxi stilhou, het die vrou met Kwahlelwa in haar arms uit die taxi gespring en weggehardloop.
Enigiemand met inligting word gevra om sers. Joy Sumsodien by 082 522 1095 te bel of om die Stop Misdaadnommer by 0860 010 111 te skakel.